text: Motionsløb skaber liv i Højer
  03 februar 2015 kl. 05.50
  To gange om året løber de i Højer. Ikke bare sådan for sjov. De løber for at holde gang i lokalområdet - og for at vinde. Digeløbet fylder den lille Sønderjyske by med løbesko, liv og svedige motionister.
  Siden løbet så dagens lys i 1984 har mere end 7000 sæt fødder krydset målstregen i den sydligste del af Danmark. Sidste år trak knap 400 i løbetøjet. Et tal, der svarer til en tredjedel af Højers indbyggertal.
  
  Byen på landkortet
  Netop arrangementer som Digeløbet er med til at sætte Højer på landkortet og det er vejen frem, hvis man vil trække folk til yderområderne. Det fortæller næstformand i Landdistrikternes Fællesråd Karsten Gram.
  Derfor gør de sig også umage i Højer. Allerede nu er der gang i forberedelserne til dette års arrangementer. Digeløbet afholdes nemlig både i maj og september. 
  Årets første løb afvikles den 10. maj. Løbet arrangeres af Højer IF.
  Læs mere på Højer IFs hjemmeside.
  Du kan møde en af arrangørerne bag løbet, når vi sender Naboer direkte fra Højer klokken 15.00 og 19.55. Det er på TV SYD+
  